Document ID: 31980L0049

ΟΔΗΓΙΑ ΤΟΥ ΣΥΜΒΟΥΛΙΟΥ της 20ής Δεκεμβρίου 1979 περί τροποποιήσεως της πρώτης οδηγίας "περί θεσπίσεως κοινών κανόνων για ορισμένες οδικές μεταφορές εμπορευμάτων μεταξύ των Κρατών μελών"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 75 παράγραφος I,
την πρόταση της Επιτροπής,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι είναι σκόπιμο να προβλεφθεί ότι, στα πλαίσια της πρώτης οδηγίας του Συμβουλίου της 23ης Ιουλίου 1962 περί θεσπίσεως κοινών κανόνων για ορισμένες οδικές μεταφορές εμπορευμάτων μεταξύ των Κρατών μελών(3) όπως ετροποποιήθη τελευταία από την οδηγία 78/175/ΕΟΚ(4), οι μεταφορές που εκτελούνται από επιχειρήσεις για λογαριασμό τους θα εξαιρούνται από κάθε ποσόστωση ή άδεια,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα 1 της πρώτης οδηγίας της 23ης Ιουλίου 1962, τροποποιείται ως εξής:
1. Καταχωρείται το ακόλουθο σημείο:
"II. Μεταφορές εμπορευμάτων δι'οχημάτων, εφ'όσον πληρούνται οι κάτωθι όροι:
α) Τα μεταφερόμενα εμπορεύματα πρέπει να ανήκουν στην επιχείρηση ή να έχουν πωληθεί, αγορασθεί, δοθεί ή ληφθεί επί ενοικίω, παραχθεί, εξαχθεί, μετατραπεί, ή επισκευασθεί από αυτήν-
β) ο σκοπός των διαδρομών πρέπει να είναι η μεταφορά εμπορευμάτων από ή προς την επιχείρηση ή η μετακίνησή τους εντός ή εκτός της επιχειρήσεως για τις ίδιες αυτές ανάγκες-
γ) τα οχήματα που χρησιμοποιούνται για τις εν λόγω μεταφορές πρέπει να οδηγούνται από το προσωπικό της επιχειρήσεως-
δ) τα οχήματα που μεταφέρουν τα εμπορεύματα πρέπει να ανήκουν στην επιχείρηση ή να έχουν αγορασθεί από αυτήν επί πιστώσει-
ε) οι μεταφορές πρέπει να συνιστούν μόνο συμπληρωματική δραστηριότητα στα πλαίσια των συνολικών δραστηριοτήτων της επιχειρήσεως."
2. Τα σημεία 11 και 12 γίνονται σημεία 12 και 13 αντιστοίχως.
Άρθρο 2
Τα Κράτη μέλη λαμβάνουν τα μέτρα που είναι απαραίτητα για να ελευθερωθούν το αργότερο μέχρι την 1η Ιουλίου 1980, οι μεταφορές που προβλέπονται στο άρθρο 1.
Κάθε Κράτος μέλος γνωστοποιεί στην Επιτροπή εντός τριών μηνών από της κοινοποιήσεως της παρούσης οδηγίας και σε κάθε περίπτωση προς της 1ης Ιουλίου 1980, τα μέτρα που λαμβάνει για την εφαρμογή της οδηγίας.
Άρθρο 3
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, στις 20 Δεκεμβρίου 1979.

Labels: 8
15